NORAKSTS

|  |  |
| --- | --- |
| 29.04.2021. | Nr.5/9 |

###### APBŪVES TIESĪBAS IEGŪŠANA UZ NEKUSTAMĀ ĪPAŠUMA DAĻU

###### PULKVEŽA OSKARA KALPAKA IELĀ 34, JELGAVĀ

(ziņo: I.Škutāne)

**Atklāti balsojot: PAR – 14** (A.Rāviņš, R.Vectirāne, V.Ļevčenoks, I.Bandeniece, D.Olte, M.Buškevics, A.Garančs, R.Šlegelmilhs, J.Strods, I.Jakovels, S.Stoļarovs, A.Eihvalds, G.Kurlovičs, L.Zīverts), **PRET –** nav, **ATTURAS – 1** (A.Rublis),

Jelgavas pilsētas pašvaldības izglītības iestādē „Jelgavas 4.sākumskola”, turpmāk – izglītības iestāde, 2020./2021.mācību gadā mācās 1 001 1. – 6.klašu izglītojamais. Pašreizējais automašīnu stāvlaukums pie izglītības iestādes ir ar nepietiekošu automašīnu stāvvietu skaitu. Satiksmes organizācijas problēmas darba dienās rada automašīnu sastrēgumus Pulkveža Oskara Kalpaka ielas posmā gar izglītības iestādi, kas apdraud gan gājējus, gan automašīnu drošu satiksmi, kā arī kavē Jelgavas pilsētas sabiedriskā transporta kustību.

Ņemot vērā minēto, Jelgavas pilsētas pašvaldības iestāde “Pilsētsaimniecība” ir izstrādājusi būvniecības ieceri “Automašīnu stāvlaukuma pārbūve pie Jelgavas 4.sākumskolas” Pulkveža Oskara Kalpaka ielā 34, Jelgavā (kadastra numurs 09000010084), kuras zemes īpašnieks ir Jelgavas Romas katoļu draudze. Izstrādātā būvniecības iecere ir saskaņota ar minētā nekustamā īpašuma īpašnieku.

Būvniecības iecerē paredzēts, ka tiks paplašināta automašīnu stāvvieta pie izglītības iestādes, vienlaicīgi risinot iebraukšanas un izbraukšanas manevrus no automašīnu stāvlaukuma uz/no Pulkveža Oskara Kalpaka ielas, kā arī sabiedriskā transporta satiksmes organizāciju. Lai nodrošinātu gājēju nokļūšanu no projektējamā automašīnu stāvlaukuma līdz izglītības iestādei, tiks organizēta daļēja ietvju pārbūve izglītības iestādes iežogotajā teritorijā, nodrošinot vides pieejamību. Ir paredzēts pārbūvēt apgaismojumu, izbūvēt sakaru kanalizācijas tīklus, uzstādīt automašīnu stāvlaukuma video novērošanu, izbūvēt lietus ūdeņu novadīšanu no automašīnu stāvlaukuma, veikt esošā žoga pārbūvi gar Pulkveža Oskara Kalpaka ielu un labiekārtot izglītības iestādes teritoriju, paredzot esošo soliņu nomaiņu, velosipēdu novietnes uzstādīšanu un apstādījumu ierīkošanu.

Saskaņā ar likuma „Par pašvaldībām” 14.panta pirmās daļas 2.punktu, 21.panta pirmās daļas 17.punktu, Civillikuma 1129.1pantu,

**JELGAVAS PILSĒTAS DOME NOLEMJ:**

1. Iegūt apbūves tiesības uz nekustamā īpašuma Pulkveža Oskara Kalpaka ielā 34, Jelgavā (kadastra numurs 09000010084) sastāvā ietilpstošās zemes vienības ar kadastra apzīmējumu 09000010084 daļu 0,8296 ha platībā atbilstoši Izvietojuma shēmai (pielikumā).
2. Pilnvarot Jelgavas pilsētas pašvaldības izpilddirektoru Jelgavas pilsētas domes vārdā parakstīt Apbūves tiesības līgumu.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja B.Jēkabsone

2021.gada 29.aprīlī